6.301 danskere vil demonstrere mod ACTA-aftale om piratkopiering

Ligesom folkelige protester i USA fik lagt en kontroversiel stramning af ophavsretsloven på is, så vil danske aktivister nu forsøge at få lagt det europæiske modstykke i graven.

Flere tusinde danskere vil demonstrere mod EU's vedtagelse af den omstridte ACTA-aftale. I hvert fald hvis man skal tro antallet af tilmeldte på demonstrationens Facebook-side.

Her har foreløbig 6.301 Facebook-brugere givet tilsagn om, at de ønsker at deltage, og yderligere 2.750 har sagt, at de måske vil deltage.

Demonstrationen, som skal finde sted den 25. februar på Israels Plads i København, skal vise en folkelig protest mod ACTA-aftalen, som EU har underskrevet, og som skal endeligt vedtages af EU-Parlamentet til sommer.

ACTA-aftalen indebærer en række ekstra beføjelser til myndigheder i forbindelse med krænkelse af ophavsretten, og det frygter mange vil komme til at gå ud over ytringsfriheden på internettet.

Aktivisterne sammenligner demonstrationen med dem, som for nyligt fandt sted i USA mod de to lovpakker SOPA og PIPA, som ligeledes handlede om stramninger af ophavsretsloven og blev mødt med massiv kritik, fordi lovforslagene kunne betyde, at websteder blev tvunget til at lukke, fordi enkelte brugere offentliggjorde links til andre websteder med ulovligt materiale.